કાચની દીવાલની જેમ જ ગર્ભજળને પણ એક પાતળું આવરણ હોય છે. જેમ જેમ ગર્ભનો વિકાસ થતો જાય છે, તેમ તેમ ગર્ભજળનું પ્રમાણ પણ વધતું જાય છે અને એની ફરતે આવેલું પાતળું ફુગ્ગા જેવું આવરણ પણ મોટું થતું જાય છે. માછલીની જેમ જ ગર્ભ પણ ગર્ભજળમાં તરતો રહે છે, ફરતો રહે છે અને પોતાની સ્થિતિ બદલતો રહે છે. ક્યારેક સીધો, ક્યારેક ઊંધો તો ક્યારેક આડો. ડોક્ટર જે ક્ષણે ‘ચેકઅપ’ કરે તે સમયે ગર્ભની જે સ્થિતિ હોય તે જ કેસપેપરમાં નોંધાય છે, પણ એનો અર્થ એ નથી કે એવી સ્થિતિ છેક સુધી રહેશે. પંદર દિવસ પછીના ચેકઅપમાં બાળકની પોઝિશન બદલાઈ પણ જઈ શકે છે.